31988R3498
L 306/32
JURNALUL OFÍCIAL AL UNIUNII EUROPENE
REGULAMENTUL (CEE) NR. 3498/88 AL COMISIEI
din 9 noiembrie 1988
de modificare a Regulamentelor (CEE) nr. 391/68 și (CEE) nr. 1092/80 privind condițiile necesare pentru achiziția de intervenție și acordarea de ajutor pentru depozitarea privată din sectorul cărnii de porc
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2759/75 al Consiliului din 29 octombrie 1975 privind organizarea comună a piețelor în sectorul cărnii de porc (1), modificat ultima dată de Regulamentul (CEE) nr. 3906/87 (2), în special articolul 5 alineatul (4),
întrucât intervenția sau depozitarea privată trebuie să permită retragerea provizorie a produselor de pe o piață în dezechilibru, în vederea reintroducerii lor după redresarea situației de pe piață; întrucât, din această cauză, produsele oferite pentru intervenție sau depozitate trebuie să fie apte, după caz, pentru consumul uman sau animal;
întrucât Regulamentul (Euratom) nr. 3954/87 al Consiliului din 22 decembrie 1987 de stabilire a nivelurilor maxime admise de contaminare radioactivă a produselor alimentare și a furajelor după producerea unui accident nuclear sau în orice altă situație de urgență radiologică (3) a definit procedura de urmat în cazul unei urgențe radiologice pentru stabilirea nivelurilor de contaminare radioactivă pe care produsele alimentare și furajere trebuie să le respecte pentru a fi comercializate; întrucât produsele agricole care depășesc aceste niveluri de contaminare radioactivă nu pot face așadar obiectul unei achiziții de intervenție sau al unui contract de depozitare;
întrucât, la articolul 3 din Regulamentul (CEE) nr. 1707/86 al Consiliului din 30 mai 1986 privind condițiile de import al produselor agricole originare din țări terțe, ca urmare a accidentului produs la centrala nucleară de la Cernobâl (4), modificat ultima dată de Regulamentul (CEE) nr. 624/87 (5), au fost stabilite limitele maxime ale radioactivității; întrucât, după expirarea Regulamentului (CEE) nr. 1707/86, aceleași limite au fost incluse la articolul 3 din Regulamentul (CEE) nr. 3955/87 al Consiliului (6), care îl înlocuiește; întrucât produsele agricole care depășesc aceste limite maxime nu pot fi considerate ca fiind sănătoase, sigure și apte pentru comercializare;
întrucât s-a constatat că, după accidentul menționat, o parte din producția agricolă comunitară a suferit, în diferite grade, o contaminare radiologică; întrucât este necesar să se precizeze că produsele agricole de origine comunitară care depășesc valorile stabilite la articolul 3 din Regulamentul (CEE) nr. 3955/87 nu pot face obiectul unei achiziții de intervenție sau al unui contract de depozitare;
întrucât Regulamentul (CEE) nr. 391/68 al Comisiei (7), modificat ultima dată de Regulamentul (CEE) nr. 4160/87 (8), prevede la articolul 5 condițiile achiziției de intervenție a cărnii de porc; întrucât Regulamentul (CEE) nr. 1092/80 al Comisiei (9), modificat ultima dată de Regulamentul (CEE) nr. 201/85 (10), prevede la articolul 2 condițiile încheierii contractului de depozitare a acestui produs; întrucât este necesară precizarea acestor condiții; întrucât regulamentul menționat trebuie, prin urmare, modificat;
întrucât gradul de contaminare radioactivă a produselor alimentare, ca urmare a unei situații de urgență radiologică, variază în funcție de caracteristicile accidentului și de tipul produsului; întrucât decizia referitoare la necesitatea prevederii unui control, precum și la măsurile de control trebuie să fie adaptată la fiecare situație și să țină seama, de exemplu, de caracteristicile regiunilor, produselor și radionuclizilor respectivi;
întrucât Comitetul pentru gestionarea cărnii de porc nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
(1) La articolul 5 alineatul (2) din Regulamentul (CEE) nr. 391/68 se adaugă următorul text:
„(d)
care depășesc nivelurile maxime admisibile de radioactivitate aplicabile în conformitate cu reglementările comunitare. Nivelurile aplicabile produselor de origine comunitară contaminate în urma accidentului produs la centrala nucleară de la Cernobâl sunt cele stabilite la articolul 3 din Regulamentul (CEE) nr. 3955/87 al Consiliului (11). Controlul nivelului de contaminare radioactivă a produsului este efectuat numai dacă situația o cere și pe durata perioadei necesare. În cazul în care este nevoie, durata și natura măsurilor de control se stabilesc în conformitate cu procedura prevăzută la articolul 24 din Regulamentul (CEE) nr. 2759/75.
(2) La articolul 2 alineatul (2) din Regulamentul (CEE) nr. 1092/80 se adaugă următorul text ca al doilea paragraf:
„În afară de aceasta, produsele nu pot face obiectul unui contract de depozitare, în cazul în care depășesc nivelurile maxime admisibile ale radioactivității, aplicabile în conformitate cu reglementările comunitare. Nivelurile aplicabile produselor de origine comunitară contaminate în urma accidentului de la centrala nucleară de la Cernobâl sunt cele stabilite la articolul 3 din Regulamentul (CEE) nr. 3955/87 al Consiliului (12). Controlul nivelului de contaminare radioactivă a produsului este efectuat numai dacă situația o cere și pe durata perioadei necesare. În cazul în care este nevoie, durata și natura măsurilor de control se stabilesc în conformitate cu procedura prevăzută la articolul 24 din Regulamentul (CEE) nr. 2759/75.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 noiembrie 1988.